Ma wat 4 kinders glo vermoor vra borgtogZinhle Maditla in die Witbank-landdroshof (Foto: Balise Mabona/ANA) Die Witbank-landdroshof het Donderdag gehoor dat die vrou wat daarvan beskuldig word dat sy haar vier kinders vergiftig het, nie op borgtog vrygelaat moet word nie omdat sy kan probeer om haar eie lewe te neem. Zinhle Maditla het gister weer in die hof aansoek om borgtog gedoen waar sy tereg staan vir die moord op haar kinders in Klarinet in Mpumalanga in Desember verlede jaar. Konst. Zinhle Mathenjwa, die ondersoekbeampte, het gesê Maditla het aan die polisie erken dat sy op 27 Desember verlede jaar haar kinders vermoor het deur hulle kos te gee waarin sy gif gemeng het. Mathenjwa het getuig twee van die vier kinders het glo gekla oor maagkrampe en hoofpyn kort voordat hulle dood is. Sy het aan die hof gesê die 24-jarige Maditla het die kinders ná die ete op ŉ bed in haar kamer wat sy gehuur het met ŉ kombers toegemaak en in dieselfde kamer geslaap. “Die beskuldigde het ook probeer om haar eie lewe te neem deur van die kos met die gif te eet. Sy het die volgende oggend ontdek die kinders is dood,” het Mathenjwa gesê. Sy het verder getuig Maditla het erken sy het die kamer gesluit met haar kinders se liggame daarin en het saam met haar vriendin uitgegaan. Mathenjwa het gesê toe Maditla teruggekom het, het sy vir twee dae in die kamer gebly. Volgens die ondersoekbeampte het Maditla glo rusie gemaak met haar voormalige kêrel kort voordat sy na bewering haar kinders vergiftig het. ŉ Toksikologieverslag het bevestig die kinders is dood aan vergiftiging. Die staat het Maditla se borgtogaansoek teengestaan. “As die hof die beskuldigde op borgtog vrylaat, kan sy probeer om haarself dood te maak, want sy het reeds voorheen probeer om selfmoord te pleeg,” het Mathenjwa gesê. Maditla het in ŉ verklaring wat aan die hof voorgelees is gesê haar voortgesette aanhouding is nadelig vir haar voorbereiding vir haar verhoor. Maroela Media het vroeër berig Maditla is op 30 Desember verlede jaar in hegtenis geneem toe sy haarself by die Vosman-polisiestasie gaan oorgee het. Dit was kort nadat die ontbinde lyke van haar vier kinders – twee dogtertjies (4 en 8 jaar oud) en twee seuntjies (7 jaar en 11 maande oud) – in haar kamer gevind is. Sy staan tereg op vier aanklagte van moord met voorbedagte rade. Landdros Mdumiseni Mavuso het die saak tot 5 Junie uitgestel.